WHO med nye tall: 70 prosent av de ebolasmittede dør
- Vi har funnet ut at dødsraten er 70 prosent, sier visedirektør Bruce Aylward i Verdens helseorganisasjon (WHO). Han opplyste tirsdag at de nå anslår at det i starten av desember vil være mellom 5000 og 10.000 nye tilfeller hver uke. Han understreker at det kun er en prognose som WHO jobber ut fra for å hjelpe den internasjonale kampen mot viruset.Antallet smittede er nå 8.914, hvorav 4.447 personer har mistet livet, skriver NTB. Ebolaepidemien har blitt spredd over større områder i Sierra Leone, Guinea og Liberia, men de siste ukene har det vært færre tilfeller av ebola i Vest-Afrika, opplyste WHO under en pressekonferanse tirsdag. Til tross for at antallet smittede blir færre i de hardest rammede områdene, sier Aylward at utbruddet nå har nådd flere områder enn for en måned siden. - I noen områder er det færre smittede, men det betyr ikke at antallet kommer til å bli null, sier han. Visedirektøren understreker at selv om tilfellene er færre, er det altfor tidlig å si om de har lyktes i å stoppe utbruddet.Organisasjonen sier at antallet ebolatilfeller sannsynligvis er langt høyere enn hva tidligere rapporter har anslått. Det reelle antallet kan være 1,5 ganger høyere enn rapportert i Guinea, 2 ganger høyere i Sierra Leone og 2,5 ganger høyere i Liberia. - Dette er en sykdom med høy dødelighet under alle omstendigheter, men spesielt på stedene hvor dette skjer, sier Aylward. Ungdomspartiet til Kristelig Folkeparti mener Bent Høies innrømmelse om at Norge og verden har feilet i ebolaarbeidet, krever handling. - Vi har feilet, uttalte helseminister Bent Høie i dagens VG. Leder Emil André Erstad i KrFU krever at uttalelsen følges opp med mer bistand enn i forslaget til statsbudsjett som ble lagt frem forrige uke.- Vi krever en katastrofemilliard. Når Høie sier at vi burde vært tidligere ute og har feilet, viser det at vi burde gjort mer. Regjeringen forslo 420 millioner kroner i budsjettet til humanitær bistand, og vi vil foreslå å øke det med 575 millioner kroner - til én milliard, sier Erstad. Forrige uke ble en norsk kvinne smittet av ebola og denne uken omkom en 56 år gammel mann i Tyskland av den farlige sykdommen. Epidemien har lenge herjet i Afrika, og Erstad mener at vi har fått øynene opp for sent. - Det er de menneskene som er desidert mest sårbare som blir rammet av vår likegyldighet. Derfor krever vi at regjeringen øker bistanden, blant annet til ebolaog hvis andre ting dukker opp så ligger pengene der. Dette er vår viktigste krav i budsjettforhandlingene, og det er noe vi har stått opp for i lang tid, sier Erstad. I regjeringens forslag til budsjett heter det at: «Behovet for humanitær bistand vil være betydelig i lang tid fremover. For første gang på flere tiår opplever verden fire store humanitære kriser samtidig, i Sør-Sudan, Den sentralafrikanske republikk, Syria og Irak. Regjeringen foreslår derfor å øke bevilgningene til humanitær bistand og nødhjelp med om lag 420 mill. kroner, til i overkant av 3,3 mrd. kroner.»Erstad mener partiet med 5,6 prosent av stemmene ved forrige valg, kan sørge for å øke den humanitære bistanden betraktelig: - KrF må forholde seg til KrFU fordi vi er med i budsjettforhandlingene internt. Og vi har tro på dette, sier Erstad. Prognoser viser at så mange som 1,4 millioner mennesker kan være smittet i januar. Forrige uke bevilget regjeringen ytterligere 89 millioner kroner til bekjempelse av ebola. Samlet norsk støtte er i overkant av 184 millioner kroner. Utenriksminister Børge Brende er Liberia og Utenriksdepartementet opplyser at ministeren vil vurdere ytterligere bidrag i løpet av reisen.
Daglig blir det rapportert om nye ebola-tilfeller, som gjør at antallet smittede vestafrikanere i løpet av denne uken vil passere 9000.